Omgivet af hjelme og udstyr står Christoffer Bilde i sin nye sorte uniform med røde skuldre og refleksstriber. Christoffer Bilde er udrykningsleder i Brand, Falck i Vendsyssel og har været uddannet brandmand siden 2015. Efter mange år i samme uniform, kan han tydeligt mærke, at han er kommet i en ny og bedre branddragt. -	På især albuer og knæ er vi bedre beskyttet i den nye dragt, og det betyder meget, når vi er inde og kravle som røgdykkere eller laver andet redningsarbejde, hvor man godt kan få øm krop efterfølgende, siger han. Mindre fare for hudkræft Mens slukningsarbejdet står på udsættes brandfolk for millioner af potentielt kræftfremkaldende sodpartikler, der kan sætte sig i tøjet og på huden. Falck har derfor valgt at købe nye uniformer, der, udover at have beskyttelsespuder, også er produceret med en membran, der forhindrer sodpartikler og andre farlige stoffer i at komme ind til huden på brandmændene. -	Det betyder, at vi ikke skal tænke lige så meget over faren for hudkræft, som jo er et stort problem for brandfolk. Det er selvfølgelig stadig en fare, men vi er bedre beskyttet nu end i den gamle dragt, siger Christoffer Bilde. Som udrykningsleder betyder sikkerheden i den nye dragt meget for ham. -	Vores egen sikkerhed er alt, når vi er afsted. Det er det, vi går allermest op i, siger han. Udover de nye dragter, så har beredskabet også tidligere forsøgt at højne sikkerheden for brandmændene med en mobil vaskebus. Den skulle sørge for at brandfolkene kunne komme i bad efter endt arbejdsindsats - for i videst muligt omfang at forhindre, at de blev udsat for de kræftfremkaldende partikler. Den historie kan du læse her.

Referat:
Brandmændene i Hirtshals er trukket i en ny og mere sikker uniform, og det glæder udrykningslederen.